section_heading: Uvođenje oligarhije
paragraph_text: Vijeće Tridesetorice sačinjavalo je deset građana koje je kandidirao Teramen, zatim deset drugih koje su istakle ekstremne oligarhijske heterije i deset koje je izabrao Lisandar. Većinu među Tridesetoricom činile su pristalice ekstremne oligarhije. "Na čelu izvršenog prevrata", kaže Platon, "stajao je 51 upravljač: 11 u gradu, 10 u Pireju – svaki od tih kolegija upravljao je agorom i svim čime se moglo upravljati (u oba grada), dok su tridesetorica kao vlastodršci upravljali svime". Desetorica u Pireju je svakako predstavljala uobičajenu oligarhijsku dekarhiju, prema uzoru oligarhijskih vlada kakve je organizirao Lisandar. Jedanaestorica u Ateni predstavljala je komisiju koja je prema Periklovom ustavu vodila brigu o izdržavanju zatvorskih kazni, o izvršenju kazni nad osuđenicima i o predaji zapljenjene imovine državnoj blagajni. Za vrijeme vlade Tridesetorice u djelokrug ove komisije pored ostalog ulazila je i obveza vođenja nadzora nad trgom, središtem društvenog života polisa. Osim toga, Aristotel spominje 300 "batinaša", koji su bili izvršni aparat Tridesetorice.